Diari Oficial de la Generalitat Valenciana


Sumari del DOGV 9751, del 22-12-2023 (2023/12267)

RESOLUCIÓ de 19 de desembre de 2023, de la Direcció General d'Ordenació Educativa i Política Lingüística, per la qual es convoca la prova del curs acadèmic 2023-2024 i es dicten les instruccions que regulen el procediment administratiu per a la inscripció i gestió de la prova perquè les persones majors de vint anys puguen obtindre directament el títol de Batxiller a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9751

Data del DOGV
:   22-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12195


Data del document
:   19-12-2023

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació
    * política educativa
    * legislació
    * examen
    * títol d'estudis

RESOLUCIÓ de 19 de desembre de 2023, de la Direcció General d'Ordenació Educativa i Política Lingüística, per la qual es convoca la prova del curs acadèmic 2023-2024 i es dicten les instruccions que regulen el procediment administratiu per a la inscripció i gestió de la prova perquè les persones majors de vint anys puguen obtindre directament el títol de Batxiller a la Comunitat Valenciana. [2023/12651]  
  
La Llei orgànica 2/2006, de 3 de maig, d'educació, establix com a principi del sistema educatiu, en l'article 1.d, la concepció de l'educació com un aprenentatge permanent que es realitza al llarg de tota la vida.  
  
Així mateix, l'article 69.4 disposa que les administracions educatives, en l'àmbit de les seues competències, organitzaran periòdicament proves per a obtindre directament el títol de Batxiller. Per a presentar-se a les proves per a l'obtenció del títol de Batxiller es requerix tindre vint anys.  
D'altra banda, les administracions educatives han de vetlar perquè s'adopten les mesures necessàries per a garantir la igualtat d'oportunitats, la no discriminació i l'accessibilitat universal de les persones amb discapacitat que s'hi presenten.  
En el punt 6 de la disposició addicional tercera del Reial decret 243/2022, de 5 d'abril, pel qual s'establixen l'ordenació i els ensenyaments mínims del Batxillerat, es determina que correspondrà a les administracions educatives l'organització de proves perquè les persones majors de vint anys puguen obtindre directament el títol de Batxiller, sempre que demostren haver aconseguit els objectius i competències del Batxillerat. Estes proves, que hauran de comptar amb les mesures d'accessibilitat universal i les adaptacions que necessite tot l'alumnat amb necessitats educatives especials, s'organitzaran de manera diferenciada segons les modalitats del Batxillerat.  
La disposició final primera del Reial decret 205/2023, de 28 de març, pel qual s'establixen mesures relatives a la transició entre plans d'estudis, a conseqüència de l'aplicació de la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació, modifica l'apartat 2 de la disposició transitòria primera del Reial decret 243/2022. Així doncs, les proves per a l'obtenció directa del títol de Batxiller fins al final del curs 2023-2024 s'organitzen basant-se en la configuració curricular desplegada en el Reial decret 1105/2014, de 26 de desembre, pel qual s'establix el currículum bàsic de l'Educació Secundària Obligatòria i del Batxillerat.  
  
D'altra banda, en l'àmbit territorial de la Comunitat Valenciana, la disposició transitòria tercera del Decret 108/2022, de 5 d'agost, del Consell, pel qual s'establixen l'ordenació i el currículum de Batxillerat, determina que estes proves s'organitzaran basant-se en l'Orde 6/2018, de 4 d'abril, de la Conselleria d'Educació, Investigació, Cultura i Esport, per la qual es regula la prova perquè les persones majors de vint anys puguen obtindre directament el títol de Batxiller a la Comunitat Valenciana. D'acord amb l'apartat 2 de l'article 2 d'esta orde, la prova té com a referent curricular els objectius, els continguts, els criteris d'avaluació i les competències fixats en el Decret 87/2015, de 5 de juny, del Consell, pel qual s'establix el currículum i es desplega l'ordenació general de l'Educació Secundària Obligatòria i del Batxillerat a la Comunitat Valenciana, i en el Decret 51/2018, de 27 d'abril, del Consell, pel qual es modifica el Decret 87/2015, pel qual s'establix el currículum i es desplega l'ordenació general de l'Educació Secundària Obligatòria i del Batxillerat a la Comunitat Valenciana.  
  
Segons l'article 5.3 de l'esmentat Decret 108/2022, l'alumnat que esgote el límit de quatre cursos, consecutius o no consecutius, cursant el Batxillerat en règim ordinari sense haver superat totes les matèries, únicament podrà continuar els seus estudis en els règims de Batxillerat per a persones adultes, nocturn o a distància, així com presentar-se a les proves per a obtindre directament el títol de Batxiller a què es referix l'article 69.4 de la Llei orgànica 2/2006.  
Així mateix, l'apartat 4 de la disposició addicional quarta del Decret 108/2022 establix que correspon a la conselleria competent en matèria d'educació l'organització de proves perquè les persones majors de vint anys puguen obtindre directament el títol de Batxiller. Estes proves s'hauran d'organitzar de manera diferenciada segons les modalitats del Batxillerat i hauran de comptar amb les mesures d'accessibilitat universal i les adaptacions que necessite tot l'alumnat amb necessitats educatives especials.  
Per tot el que s'ha exposat, i en virtut del que establix la disposició final primera de l'Orde 6/2018, de 4 d'abril, i el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolc:  
  
  
Primer. Convocatòria  
Es convoca, per als dies 21, 22 i 23 de març de 2024, la prova del curs acadèmic 2023-2024 perquè les persones majors de vint anys puguen obtindre directament el títol de Batxiller a la Comunitat Valenciana.  
  
Segon. Calendari i seus de realització de la prova  
La realització dels exercicis dels quals consta la prova s'efectuarà en tres dies consecutius i, de manera simultània, en instituts d'Educació Secundària autoritzats per a impartir ensenyaments de Batxillerat en règim nocturn o a distància. Els centres que actuaran com a seus dels diferents tribunals en la convocatòria del curs acadèmic 2023-2024 en cada demarcació territorial són els que s'indiquen a continuació:  
  
- Direcció Territorial d'Alacant: IES Playa San Juan, d'Alacant.  
- Direcció Territorial de Castelló: IES Politècnic, de Castelló de la Plana.  
- Direcció Territorial de València: IES Luís Vives, de València.  
  
Tercer. Contingut, estructura i desenvolupament de la prova  
1. La prova per a l'obtenció directa del títol de Batxiller per a persones majors de vint anys es realitzarà de manera diferenciada segons les diferents modalitats o itineraris de Batxillerat.  
2. La prova es compondrà de huit exercicis, d'acord amb l'estructura que figura en l'annex I de l'Orde 6/2018, de 4 d'abril, de la Conselleria d'Educació, Investigació, Cultura i Esport, per la qual es regula la prova perquè les persones majors de vint anys puguen obtindre directament el títol de Batxiller a la Comunitat Valenciana. Els exercicis de les diferents matèries tenen com a referència curricular els objectius, els continguts, les competències i els criteris d'avaluació que figuren en el currículum de cadascuna de les matèries establides en el Decret 87/2015, de 5 de juny, del Consell, pel qual s'establix el currículum i es desplega l'ordenació general de l'Educació Secundària Obligatòria i del Batxillerat a la Comunitat Valenciana.  
  
3. La distribució horària establida per a l'execució dels diferents exercicis que es realitzaran durant els tres dies de realització de la prova és la següent:  
3.1. Dia 21 de març de 2024. Exercicis 1, 2 i 3.  
- De 15.30 a 16.00 hores: crida de les persones participants  
- De 16.00 a 17.00 hores: exercici 1 de Valencià: Llengua i Literatura  
- De 17.00 a 18.00 hores: exercici 2 de Llengua Castellana i Literatura  
- De 18.30 a 19.30 hores: exercici 3 de Primera Llengua Estrangera  
3.2. Dia 22 de març de 2024. Exercicis 4 i 5.  
- De 15.30 a 16.00 hores: crida de les persones participants  
- De 16.00 a 18.00 hores: exercici 4: Filosofia i Història d'Espanya  
- De 18.30 a 20.00 hores: exercici 5: matèries en funció de l'opció triada  
3.3. Dia 23 de març de 2024. Exercicis 6, 7 i 8.  
- De 9.00 a 09.30 hores: crida de les persones participants  
- De 09.30 a 12.30 hores: exercicis 6 i 7: matèries en funció de la modalitat triada  
- De 13.00 a 14.30 hores: exercici 8: matèries en funció de l'opció triada  
  
Quart. Requisits de participació  
1. Es podran inscriure aquelles persones que complisquen els requisits següents:  
1.1. Complir, com a mínim, vint anys durant l'any 2024.  
1.2. No estar matriculat en ensenyaments de Batxillerat en cap dels règims, ordinari diürn, nocturn o a distància, en el moment de realitzar la inscripció, i no haver anul·lat la matrícula després del 15 de gener de 2024.  
1.3. No estar en possessió del títol de Batxiller en cap de les seues modalitats o itineraris, ni estar en possessió de cap titulació declarada equivalent a efectes acadèmics.  
2. Per a la inscripció i realització de la prova, les persones adultes participants hauran d'acreditar la identitat a través de qualsevol d'estos documents en vigor: document nacional d'identitat (DNI), targeta d'identitat d'estranger o NIE, o, en el cas de les persones estrangeres residents, visat d'estudis o passaport, o qualsevol document oficial que acredite fefaentment la identitat i l'edat de la persona. En este últim cas, les persones adultes participants hauran de presentar el certificat d'empadronament acreditatiu de la residència.  
  
3. Per a finalitzar el procés d'inscripció, serà necessari haver realitzat l'abonament de la taxa corresponent a la prova perquè les persones majors de vint anys puguen obtindre directament el títol de Batxiller dins del termini de presentació de sol·licituds establit.  
  
Quint. Procediment i termini de presentació de la sol·licitud d'inscripció  
1. Les persones adultes interessades a participar hauran d'omplir la sol·licitud d'inscripció (annex I) i presentar-la juntament amb l'annex I.A, I.B o I.C segons la modalitat de Batxillerat triada, amb indicació dels exercicis que es realitzaran i de la sol·licitud d'equivalències, disponible en l'espai de la seu electrònica de la Generalitat Valenciana a través de la següent pàgina web:  
http://www.gva.es/va/inicio/procedimientos'id\_proc=16006  
Esta sol·licitud d'inscripció, així com la resta de documentació, s'haurà de presentar de manera presencial, per correu postal (segellat dins del termini) o a través del tràmit Z - Sol·licitud general d'iniciació i tramitació telemàtica de procediments de la Conselleria d'Educació, Universitats i Ocupació (https://www.gva.es/va/inicio/procedimientos'id\_proc=18523&version=amp), en tots els casos, dirigida a la Direcció Territorial d'Educació, Universitats i Ocupació de la província de realització de la prova.  
2. Dades d'identitat i, si és el cas, de residència.  
2.1. Per a la inscripció i l'execució de la prova, les persones adultes participants hauran d'acreditar les dades d'identitat. Segons el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressament assenyalada en la sol·licitud d'inscripció per part de la persona participant, l'òrgan gestor competent de la Conselleria d'Educació, Universitats i Ocupació està autoritzat per a obtindre directament, per consulta interactiva, les seues dades d'identitat. En cas de no concedir esta autorització, la persona afectada està obligada a indicar esta circumstància en el moment de formalitzar la sol·licitud d'inscripció a la prova.  
2.2. L'acreditació de les dades d'identitat i, si és el cas, de residència s'haurà d'efectuar per mitjà de qualsevol d'estos documents en vigor: document nacional d'identitat (DNI), targeta d'identitat d'estranger o NIE, passaport o visat d'estudis, o qualsevol document oficial que acredite fefaentment la identitat i l'edat de la persona.  
2.3. El dia de realització de la prova, les persones participants hauran d'acreditar la seua identitat amb la presentació d'algun dels documents originals indicats en el punt anterior, perquè el tribunal puga fer les comprovacions pertinents en qualsevol moment.  
3. Circumstàncies específiques d'inscripció  
En la sol·licitud d'inscripció, les persones participants hauran d'indicar dins de la casella habilitada per a esta finalitat la particularitat de discapacitat o la sol·licitud d'equivalències acadèmiques:  
3.1. Les persones participants amb discapacitat reconeguda oficialment ho hauran d'indicar a fi de garantir que puguen realitzar la prova en condicions òptimes, d'acord amb el que establixen l'article 10 de l'Orde 6/2018, de 4 d'abril, i el resolc sext d'esta resolució.  
3.2. Les persones participants que sol·liciten realitzar només algun o alguns dels exercicis de la prova, o que els siga reconeguda l'equivalència d'un o més exercicis pel fet d'haver superat amb anterioritat matèries de Batxillerat, hauran d'assenyalar els exercicis dels quals sol·liciten examinar-se o, en el cas de l'aplicació d'equivalències, els exercicis per als quals se sol·licita equivalència, d'acord amb el que prescriuen l'article 7 i els annexos de l'Orde 6/2018, de 4 d'abril, i el resolc sèptim d'esta resolució.  
4. Taxa de la prova  
4.1. Per a la inscripció a la prova, les persones aspirants hauran d'abonar la taxa corresponent. Una vegada omplit el document model per al pagament de la taxa i efectuat este pagament, les persones sol·licitants hauran d'actuar d'acord amb el que establix l'apartat 5 d'este mateix resolc, «Termini d'inscripció i presentació de la documentació acreditativa».  
4.2. El document model per al pagament de la taxa que s'aplica per a participar en la prova per a majors de vint anys, identificable amb el número 9777, està accessible en esta pàgina web: https://atenea.ha.gva.es/sara/servlet/com.hacienda.pdf.pdf417.ServletRecogidaDatosSimulador'ID\_SIMUL=SIMU046-9777  
4.3. L'import de la taxa que hauran d'abonar les persones que s'inscriguen és el que determina la Llei 20/2017, de 28 de desembre, de la Generalitat, de taxes:  
a) Matrícula ordinària: 20,13 €.  
b) Família nombrosa de categoria general o família monoparental de categoria general: 10,07€.  
c) Família nombrosa de categoria especial o família monoparental de categoria especial: 0,00€.  
d) Persones amb un grau de discapacitat igual o superior al 33 %: 10,07€.  
Els membres de família nombrosa o de família monoparental de categoria general o especial, així com les persones amb un grau de discapacitat igual o superior al 33 %, han d'adjuntar a la sol·licitud, dins del termini de presentació de les instàncies, una còpia de la documentació que acredite esta circumstància a l'efecte de l'exempció o la bonificació corresponent en el pagament de la taxa.  
Les persones que acrediten la condició de membres de família nombrosa de categoria especial o de família monoparental de categoria especial, a pesar que es troben exemptes del pagament de la taxa, també hauran d'omplir i presentar l'imprés de taxa juntament amb la sol·licitud.  
  
5. Termini d'inscripció i presentació de la documentació acreditativa  
  
5.1. El termini per a omplir la sol·licitud d'inscripció a la prova, i per a presentar-la, s'estén des del dia 8 de gener fins al dia 23 de gener de 2024, els dos inclosos.  
Per consegüent, la persona interessada haurà de presentar la documentació següent:  
a) Per a tots els casos:  
- La sol·licitud d'inscripció, correctament omplida i firmada per la persona sol·licitant.  
- La documentació acreditativa de les dades personals d'identitat i residència, en els casos que no se n'haja autoritzat la consulta interactiva.  
- El document justificatiu del pagament de la taxa, acompanyat de la documentació esmentada en l'apartat 4.3 del resolc quint d'esta resolució.  
b) Segons circumstàncies específiques:  
- Per a les persones amb discapacitat que tinguen el reconeixement oficial d'esta situació de discapacitat i que sol·liciten una adaptació de les condicions de realització de la prova, ho hauran d'indicar en el moment de realitzar la inscripció i hauran d'adjuntar a la sol·licitud d'inscripció un certificat acreditatiu del grau de discapacitat o certificat mèdic, expedit per l'administració competent, que precise el tipus d'adaptacions requerides per a la realització de la prova, d'acord amb el que determina l'apartat 3 del resolc sext d'esta resolució.  
- Per a les persones que sol·liciten equivalències amb els exercicis de la prova, hauran d'adjuntar la documentació acadèmica acreditativa corresponent, d'acord amb el que establix l'apartat 1 del resolc sèptim d'esta resolució.  
5.2. Les persones sol·licitants es responsabilitzen de complir els requisits establits per a participar en la convocatòria, de la certesa de les dades contingudes en la sol·licitud i del fet que la seua falsedat podrà donar lloc a la pèrdua del dret a la realització de la prova o a l'anul·lació del resultat que s'obtinga.  
5.3. Per a agilitzar el procediment d'inscripció i de gestió de la prova de la convocatòria del curs acadèmic 2023-2024, el tràmit de presentació d'instància i documentació adjunta s'haurà de realitzar preferentment en la seu de la direcció territorial competent en matèria d'educació en què es desitge realitzar la prova:  
- Registre de la Direcció Territorial d'Educació, Universitats i Ocupació d'Alacant  
Carrer de Carratalà, 47  
03239 Alacant  
- Registre de la Direcció Territorial d'Educació, Universitats i Ocupació de Castelló  
Avinguda de la Mar, 23  
12788 Castelló de la Plana  
- Registre de la Direcció Territorial d'Educació, Universitats i Ocupació de València  
Carrer de Gregori Gea, 14  
46178 València  
En el cas que la instància i la documentació adjunta es presente en una oficina de Correus, caldrà fer-ho en un sobre obert, perquè puga ser datada i segellada abans de ser certificada. Si no es procedix d'esta manera, la instància es considerarà presentada en la data d'entrada en el registre al qual vaja dirigida i en el moment en què este tràmit es realitze en la conselleria competent en matèria d'educació.  
6. En el moment de realitzar la sol·licitud d'inscripció a la prova, la persona aspirant haurà de firmar una declaració responsable, tràmit que formarà part d'esta mateixa sol·licitud d'inscripció, en la qual la persona interessada manifestarà:  
a) Reunir els requisits de participació assenyalats en el resolc quart d'esta resolució.  
b) Garantir que les dades contingudes en la sol·licitud presentada i en la documentació acreditativa, que determina el resolc quint d'esta resolució i que s'adjunta, són exactes i conformes amb el que establix la legislació.  
c) Estar en possessió de la documentació que així ho acredite, que quedarà en tot moment a la disposició del tribunal per a presentar-la, comprovar-la, i fer el control i inspecció posteriors que es consideren adequats.  
d) Estar informada que la falsedat de les dades declarades podrà donar lloc a la pèrdua del dret a la realització de la prova corresponent, del dret a l'expedició del títol de Batxiller i del dret a l'obtenció de plaça o matrícula en els ensenyaments corresponents que pot derivar-se de la superació total o parcial de la prova.  
  
  
Sext. Persones participants amb discapacitat  
1. D'acord amb el Decret 108/2022, de 5 d'agost, del Consell, pel qual s'establixen l'ordenació i el currículum de Batxillerat, s'ha de garantir que les proves compten amb les mesures d'accessibilitat universal i les adaptacions que necessite tot l'alumnat amb necessitats educatives especials. En este sentit, les persones amb discapacitat que tinguen el reconeixement oficial d'esta situació de discapacitat i que sol·liciten una adaptació de les condicions de realització de la prova, ho hauran d'indicar en el moment de realitzar la inscripció i hauran d'adjuntar a la sol·licitud d'inscripció un certificat acreditatiu del grau de discapacitat o certificat mèdic, expedit per l'administració competent, que precise el tipus d'adaptacions requerides per a la realització de la prova. Estes adaptacions seran de duració i/o condicions de realització de la prova, però no de contingut o dels criteris d'avaluació d'esta.  
  
2. A fi que l'Administració educativa preveja els recursos addicionals necessaris per al desenvolupament de la prova, la persona adulta amb discapacitat haurà de marcar en esta sol·licitud la casella corresponent i especificar les mesures o recursos addicionals sol·licitats.  
3. Estes persones hauran de remetre a la direcció territorial competent en matèria d'educació, com a documentació adjunta a la sol·licitud d'inscripció, la següent documentació justificativa de les causes que motiven la petició:  
a) Certificat vigent acreditatiu d'un grau de discapacitat igual o superior al 33 % i dictamen tècnic facultatiu vigent, emesos per la direcció del centre de valoració i orientació de discapacitats i l'equip de valoració i orientació que corresponga, dependents de la conselleria competent en la matèria o l'òrgan equivalent d'altres administracions autonòmiques. En el cas que el certificat de discapacitat es trobe en tràmit, s'aportarà una còpia de la sol·licitud i dels informes mèdics corresponents presentats per a la valoració.  
  
b) Informes clínics o certificats mèdics, amb una antiguitat no superior a dos anys respecte a la data de presentació de sol·licituds, emesos per professionals del sistema públic de salut que tracten habitualment la persona sol·licitant o d'entitats concertades o que tinguen un conveni amb la Seguretat Social o règims especials, amb indicació del diagnòstic i la data inicial d'este.  
4. Les direccions territorials competents en matèria d'educació notificaran els casos en què cal atendre cada circumstància particular a la direcció general competent en matèria d'ordenació acadèmica mitjançant la remissió d'una còpia de la documentació aportada per cada persona participant a l'adreça electrònica fpa\_zme@gep.hq. El Servici d'Ordenació Acadèmica de la Direcció General d'Ordenació Educativa i Política Lingüística, com a òrgan gestor de la prova, amb la col·laboració de la Direcció General d'Innovació i Inclusió Educativa, avaluarà les sol·licituds per a determinar els recursos addicionals necessaris.  
  
  
Sèptim. Documentació acadèmica acreditativa per al reconeixement d'equivalències  
1. En els casos de les persones participants que sol·liciten el reconeixement d'equivalència d'un o més exercicis de la prova o que hagen superat algun d'estos exercicis en convocatòries anteriors al curs acadèmic 2017-2018, estes ho faran constar en la casella corresponent de la sol·licitud d'inscripció i hauran d'aportar una còpia compulsada d'un dels documents acreditatius següents:  
a) Certificat acadèmic amb les matèries de Batxillerat amb qualificació positiva cursades amb anterioritat.  
b) Certificat acreditatiu de la superació d'exercicis en la prova per a majors de vint anys per a l'obtenció directa del títol de Batxiller en convocatòries anteriors al curs acadèmic 2017-2018.  
c) Certificat acreditatiu de la superació d'exercicis en la prova per a majors de vint anys per a l'obtenció directa del títol de Batxiller a partir de la convocatòria del curs acadèmic 2017-2018, segons determina l'article 7.2 de l'Orde 6/2018, de 4 d'abril.  
d) Títol de tècnic o tècnica superiors de Formació Professional.  
e) Títol de tècnic o tècnica dels ensenyaments professionals de Música o Dansa, acompanyat del certificat acadèmic amb les qualificacions dels cursos quint i sext de l'especialitat corresponent.  
2. En cas de presentació de la sol·licitud i la documentació acadèmica acreditativa per mitjans telemàtics (tràmit Z), i sempre que esta documentació acadèmica acreditativa no siga una còpia electrònica autèntica o no estiga compulsada electrònicament, la persona adulta participant presentarà, els dies de realització de la prova, la documentació original indicada en l'apartat anterior o fotocòpia compulsada d'esta, perquè el tribunal la comprove, sense perjuí del que establix l'apartat 6.d del resolc quint de la present resolució.  
  
3. A l'hora de fer efectiu el reconeixement d'equivalències dels diferents exercicis de la prova per a majors de vint anys, cal tindre en compte les circumstàncies següents:  
3.1. Norma general d'aplicació d'equivalències  
Amb caràcter general, a l'hora de reconéixer les equivalències dels diferents exercicis de la prova, cal aplicar el que determinen l'article 7 i els annexos II i III de l'Orde 6/2018, de 4 d'abril, en relació amb els casos que s'indiquen a continuació:  
a) Equivalències dels exercicis de la prova amb les matèries de Batxillerat amb qualificació positiva cursades amb anterioritat d'acord amb els currículums LOMCE, LOE i LOGSE: annex II.  
b) Equivalències dels exercicis de la prova amb els exercicis superats en esta mateixa prova en convocatòries anteriors a l'any 2018, d'acord amb l'Orde 1/2012, de 4 de gener, de la Conselleria d'Educació, Formació i Ocupació, per la qual es regula la prova per a persones majors de vint anys per a l'obtenció directa del títol de Batxiller a la Comunitat Valenciana: annex III.  
c) Equivalències dels exercicis de la prova per a les persones aspirants que estiguen en possessió d'un títol de tècnic o tècnica superiors de Formació Professional o d'un títol de tècnic o tècnica dels ensenyaments professionals de Música o Dansa.  
3.2. Casos específics d'aplicació d'equivalències  
a) Equivalència de les matèries de lliure configuració autonòmica  
Amb caràcter general, l'aplicació d'equivalències de les matèries de lliure configuració autonòmica, Valencià: Llengua i Literatura I i Valencià: Llengua i Literatura II, seguix el mateix procediment aplicat a la resta de matèries del Batxillerat; és a dir, el que determina l'annex II.1 de l'Orde 6/2018, de 4 d'abril.  
b) Equivalència de les matèries de modalitat dels currículums LOE o LOGSE amb els exercicis 6 i 7 de la prova  
En el cas que la persona sol·licitant aporte documentació acadèmica acreditativa d'haver superat matèries de modalitat dels currículums LOE o LOGSE les equivalències de les quals no estiguen contemplades en l'annex II de l'Orde 6/2018, el tribunal ha de remetre esta sol·licitud d'equivalència a la direcció general competent en matèria d'ordenació acadèmica perquè l'estudie i la valore.  
c) Equivalència de matèries troncals d'opció segons l'organització de Batxillerat establida pel Decret 87/2015, de 5 de juny, del Consell, modificat pel Decret 51/2018, de 27 d'abril.  
En el cas que la persona sol·licitant aporte documentació acadèmica acreditativa d'haver superat matèries troncals d'opció, d'acord amb el currículum establit pel Decret 87/2015, de 5 de juny, les equivalències de les quals no estiguen contemplades en l'annex II de l'Orde 6/2018, el tribunal haurà de remetre esta sol·licitud d'equivalència a la direcció general competent en matèria d'ordenació acadèmica perquè l'estudie i la valore.  
d) Equivalència de les matèries de Batxillerat superades en convocatòries anteriors de la prova en altres comunitats autònomes.  
En el cas que la persona sol·licitant aporte documentació acadèmica acreditativa de matèries de Batxillerat superades, fins a la data de finalització del termini d'inscripció de cada convocatòria, en convocatòries anteriors d'esta mateixa prova realitzada en altres comunitats autònomes, el tribunal haurà de remetre esta sol·licitud d'equivalència a la direcció general competent en matèria d'ordenació acadèmica perquè l'estudie i la valore.  
  
Octau. Llistes de persones admeses i excloses i de reconeixement d'equivalències  
1. Una vegada finalitzat el termini d'inscripció en la prova de cada convocatòria, les direccions territorials competents en matèria d'educació hauran de fer públiques, en la mateixa pàgina web d'inscripció a la prova assenyalada en l'apartat 1 del resolc quint d'esta resolució, les llistes provisionals de les persones admeses i excloses, distribuïdes per demarcacions territorials, enumerades per orde alfabètic, amb indicació del tribunal i el lloc de realització de la prova assignats a cada participant i, en el cas de les persones excloses, amb explicitació del motiu d'exclusió.  
2. Les persones aspirants hauran de comprovar l'estat de la seua inscripció, de manera que aquelles que hagen resultat excloses, dins del termini de deu dies hàbils a partir de ser publicada, puguen al·legar, esmenar i aportar, si és el cas, davant de la direcció territorial corresponent, la documentació justificativa perquè es prenga en consideració o no la seua reclamació de participació en la prova.  
3. Vençut este termini, cada direcció territorial ha de publicar per este mateix mitjà, amb quinze dies naturals d'antelació mínima a la data de realització de la prova, les llistes definitives de participació. Amb este tràmit, es consideraran resoltes les al·legacions i les reclamacions per part de la direcció territorial competent. La publicació per resolució d'estes llistes definitives per les corresponents direccions territorials d'educació posarà fi a la via administrativa.  
4. Amb una antelació mínima de vint dies naturals abans de la realització de la prova, cada tribunal publicarà en la seu corresponent la llista provisional de persones participants amb explicitació dels exercicis que ha de realitzar cada persona inscrita en la prova i de les equivalències concedides, denegades o pendents d'esmena. Per a cada equivalència concedida s'haurà d'indicar la nota de l'exercici corresponent, el càlcul de la qual es realitzarà segons el que establix l'article 12 de l'Orde 6/2018, de 4 d'abril.  
5. Contra les desestimacions de sol·licituds d'equivalències o contra la nota dels exercicis dels quals ha sigut concedida, les persones interessades podran interposar una reclamació davant del tribunal, que caldrà presentar en la secretaria del centre que actua com a seu en cada cas, així com procedir a l'esmena de la seua sol·licitud en cas d'haver sigut requerides, en el termini de deu dies hàbils.  
6. Els tribunals faran pública la llista definitiva de persones participants i indicaran les mateixes dades esmentades en l'apartat 4 d'este mateix resolc octau, com a mínim, amb cinc dies naturals d'antelació a la data de celebració de la prova.  
7. La direcció general competent en matèria d'ordenació acadèmica, a través de la pàgina web de la secció de Batxillerat, farà públiques les directrius generals de la prova i les eines autoritzades, informació que els tribunals difondran, així mateix, en els espais informatius habilitats en cada seu.  
  
Nové. Avaluació, qualificació de la prova, publicació dels resultats i procediment de revisió i reclamació  
1. L'avaluació i qualificació de la prova es regiran pel que establix l'article 12 de l'Orde 6/2018, de 4 d'abril. Per a realitzar l'avaluació, els tribunals hauran d'usar el model d'acta d'avaluació que figura en l'annex II d'esta resolució, així com omplir el resum estadístic amb els resultats globals obtinguts per les persones participants en cada tribunal segons el model de l'annex V d'esta resolució.  
  
2. Els tribunals constituïts en cada convocatòria hauran de fer públics, en l'espai d'informació escolar de l'institut d'Educació Secundària en què s'haja realitzat la prova o en les pàgines web dels centres respectius, els resultats de les qualificacions, prestant atenció especial al dret a la privacitat de les persones adultes participants, d'acord amb la normativa vigent de protecció de dades de caràcter personal.  
  
3. Les persones participants tindran dret a revisar la correcció dels exercicis de la prova d'acord amb el procediment i els terminis establits per cada tribunal, que, en tot cas, hauran de respectar les instruccions generals donades per la direcció general competent en matèria d'ordenació acadèmica.  
4. En el supòsit que la persona interessada vulga presentar una reclamació, esta s'haurà de presentar en la secretaria del centre en què s'haja examinat, dins del termini de cinc dies hàbils, d'acord amb l'Orde 6/2018, de 4 d'abril. La reclamació sobre la qualificació obtinguda en un o més exercicis de la prova es dirigirà a la presidència del tribunal, firmada correctament i justificada tenint en compte els criteris de correcció aplicats, i en la resolució d'esta s'haurà de seguir el procediment establit en l'article 14 de l'Orde 6/2018, de 4 d'abril, d'acord amb el model que figura en l'annex I de l'Orde 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'establix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga.  
  
Desé. Certificats de superació parcial de la prova i expedició del títol de Batxiller  
1. Una vegada realitzada la prova, cada tribunal haurà d'emetre la documentació acreditativa següent:  
a) Per a les persones participants que superen la totalitat dels exercicis de la prova, un certificat d'obtenció del títol de Batxiller amb indicació de la nota mitjana de l'etapa de Batxillerat obtinguda en la prova, així com la referència a la modalitat corresponent, d'acord amb l'annex III d'esta resolució.  
b) Per a totes les persones participants, un certificat de les qualificacions obtingudes en els diferents exercicis de la prova, a fi que les persones que hagen superat un o més exercicis, però no la totalitat, puguen acreditar esta circumstància en convocatòries successives. En cas de pèrdua d'este certificat, es podrà sol·licitar un duplicat a la secretaria del centre on s'haja realitzat la prova, d'acord amb l'annex IV d'esta resolució.  
2. La direcció dels instituts d'Educació Secundària que actuen com a seus de la prova, a petició de la persona interessada i previ pagament de la taxa corresponent del títol de Batxiller, haurà de tramitar la sol·licitud d'expedició del títol de Batxiller per a aquelles persones participants que hagen superat la totalitat d'exercicis de la prova. Les persones que hagen superat la totalitat d'exercicis de la prova i que no estiguen en possessió de DNI o NIE s'atindran a la legislació estatal vigent quant a les qüestions relatives a l'expedició del títol de Batxiller.  
  
3. Per a la proposta d'expedició del títol de Batxiller cal seguir el procediment que determina l'Orde 85/2010, de 15 de novembre, de la Conselleria d'Educació, per la qual es regula el procediment per a l'expedició dels títols acadèmics i professionals la gestió dels quals correspon a la Generalitat.  
  
De conformitat amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, este acte no posa fi a la via administrativa i podrà ser objecte d'un recurs d'alçada davant de la Secretaria Autonòmica d'Educació dins del termini d'un mes a comptar des de l'endemà de ser publicat en el Diari Oficial de la Generalitat Valenciana.  
  
  
València, 19 de desembre de 2023.- El director general d'Ordenació Educativa i Política Lingüística: Ignacio Martínez Arrúe.